《题李伯时马》
宋代·张侃

近代李伯时，能画天厩马。画本出心匠，不在韩干下。

真骨独当御，汗血沫凝赭。为渠生光辉，神妙非力假。

平日熟意态，绘事颇閒暇。谁知赝易真，万马悉喑哑。

色带碧云騢，和鸾亦雅雅。一笔竟不予，此意识者寡。

作者简介：张侃（约公元1206年前后在世），字直夫，本居扬州，后徙吴兴。生卒年均不详，约宋宁宗开禧中前后在世。尝监常州奔牛镇酒税，迁为上虞丞。父岩以诌媚权奸，为世诟病。侃独志趣萧散，浮沈末僚，所与游者，如赵师秀、周文璞辈，皆恬静不争之士。侃工诗，闲澹有致，有拙轩集六卷，《四库总目》传于世。